દરેક ધર્મકથાઓમાં વીર રસ એ અગત્યનો રસ. અઢારેય પુરાણો અને તમામ ધાર્મિક ગ્રંથોમાં મુખ્ય કથા છે યુદ્ધોની જ. પૌરાણિક કાળમાં દેવો અને અસુરોના સંગ્રામ સતત થતા રહેતા અને તે પણ સત્તા માટે જ. આજે સત્તાપક્ષ અને વિરોધપક્ષમાં ભીષણ વાક્યુદ્ધ ચાલી રહ્યાં છે તે પણ સત્તા માટે જ છે ને ! વીરરસની કથા કહેતાં જ ગિરધર મહારાજના સાંઠી-ડાંખળા જેવા દેહમાં ચેતનનો સંચાર થઈ જતો. તે જોરથી કરતાલ વગાડતાં ગોઠણિયાભેર પણ થઈ જતા અને સાજિંદાઓ પણ રણભેરી અને બૂંગિયાના પ્રચંડ અવાજો તેમનાં વાજિંત્રોમાં પ્રગટ કરતા અને સભામંડપમાં વીરરસ છવાઈ જતો. બાપાઓમાં પણ શક્તિનું ધોડાપૂર ઊમટતું. તે ટટ્ટાર થઈ જતા અને ધ્રૂજતાં માજીઓ પણ ઊભાં થઈને જોરથી કરતાલો વગાડતાં.